Môže užívať Dr. Max Omega 3 Premium napriek histamínovej intolerancii?
Dobrý deň, krásne Vás prosím o odpoveď, zakúpila som si Dr. Max Omega 3 Premium, no mám histamínovú intoleranciu... Môžem užívať podľa Vás? Ďakujem, s pozdravom
Dobrý deň.
Ďakujeme za Vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti.
Podľa dostupných informácii nebolo pozorované zhoršenie príznakov histamínovej intoleranice pri užívaní omega-3 mastných kyselín. Taktiež pomocné látky obsiahnuté v prípravku Omega 3 Premium nespôsobujé zvyčajne ťažkosti, preto sa jeho užívanie javí ako bezpečné.  Je však dôležité vedieť, že pri mnohých liekoch a výživových doplnkoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové lieky pri HIT u Vás nemusia vyvolávať žiadne komplikácie.
Prajem pekný zvyšok dňa.
S pozdravom
Mgr. Barbora Bičanovská